b'\n_START_ARTICLE_\nLietuvos geograf\xc5\xb3 draugija\n_START_PARAGRAPH_\nLietuvos geograf\xc5\xb3 draugija\xc2\xa0\xe2\x80\x93 Lietuvos visuomenin\xc4\x97 organizacija, vienijanti Lietuvos geografijos mokslininkus, d\xc4\x97stytojus, mokytojus bei kitus fizinius ir juridinius asmenis, besidomin\xc4\x8dius geografijos mokslu bei mokymu ir remian\xc4\x8dius jo pa\xc5\xbeang\xc4\x85. Draugijos adresas: M. K. \xc4\x8ciurlionio 21, LT-03101 Vilnius.\n_START_SECTION_\nIstorija\n_START_PARAGRAPH_\nLietuvos geograf\xc5\xb3 draugija \xc4\xafsteigta 1934\xc2\xa0m. Kaune; steigimo iniciatorius ir pirmasis vadovas\xc2\xa0\xe2\x80\x93 Kazys Pak\xc5\xa1tas. Tuo metu Draugija tur\xc4\x97jo apie 100 nari\xc5\xb3, kurie buvo ne tik geografai, bet ir kari\xc5\xa1kiai, teisininkai. Iki Antrojo pasaulinio karo draugijos nariai gausino geografijos mokslo \xc5\xbeinias, skleid\xc4\x97 jas, daugiausia per mokslo leidin\xc4\xaf \xe2\x80\x9eKosmos\xe2\x80\x9c, skatino tiesiogiai pa\xc5\xbeinti kra\xc5\xa1t\xc4\x85 per pa\xc5\xbeintin\xc4\xaf turizm\xc4\x85. Geografijos \xc5\xbeinias propagavo vie\xc5\xa1ose paskaitose. 1938\xc2\xa0m. Lietuvos geograf\xc5\xb3 draugijos iniciatyva surengtas pirmasis Lietuvos geograf\xc5\xb3 kongresas. U\xc5\xbemegzti glaud\xc5\xabs ry\xc5\xa1iai su Latvijos, Estijos, Skandinavijos \xc5\xa1ali\xc5\xb3 geografais. Per Antr\xc4\x85j\xc4\xaf pasaulin\xc4\xaf kar\xc4\x85 ir po jo Draugijos nariai aktyviai veik\xc4\x97 u\xc5\xbesienyje, daugiausia JAV, skatino poreik\xc4\xaf atkurti Lietuvos valstybingum\xc4\x85 ir pl\xc4\x97tojo lituanistin\xc4\x99 veikl\xc4\x85; po karo steng\xc4\x97si gaivinti ir formali\xc4\x85j\xc4\x85 draugijos veikl\xc4\x85 (Kazys Pak\xc5\xa1tas, Antanas Bendorius, Steponas Kolupaila, kt.) JAV._NEWLINE_1955\xc2\xa0m. Lietuvos geograf\xc5\xb3 iniciatyva \xc4\xafkurtas TSRS geografijos draugijos padalinys LTSR geografin\xc4\x97 draugija, kuri t\xc4\x99s\xc4\x97 Lietuvos geografijos pa\xc5\xbeinimo tradicijas: skatino kra\xc5\xa1to geografijos tyrimus, b\xc5\xabr\xc4\x97 lietuvi\xc5\xb3 geograf\xc5\xb3 bendruomen\xc4\x99, organizavo mokslo renginius ir pa\xc5\xbeintines keliones, pl\xc4\x97tojo mokslo ry\xc5\xa1ius. Nuo 1958\xc2\xa0m. su Geologijos ir geografijos institutu leido t\xc4\x99stin\xc4\xaf mokslo leidin\xc4\xaf \xe2\x80\x9eGeografijos metra\xc5\xa1t\xc4\xaf\xe2\x80\x9c. 1989\xc2\xa0m. neeiliniame suva\xc5\xbeiavime buvo atkurta nepriklausoma nuo TSRS Lietuvos geograf\xc5\xb3 draugija, deklaravus pirmosios draugijos t\xc4\x99stinum\xc4\x85. 2010\xc2\xa0m. gegu\xc5\xbe\xc4\x97s 14 d. \xc4\xafvyk\xc4\x99s Visuotinis Draugijos nari\xc5\xb3 susirinkimas dav\xc4\x97 nauj\xc4\x85 impuls\xc4\x85 atgaivinti kai kurias primir\xc5\xa1tas veiklas. Atnaujinta draugijos veiklos u\xc5\xbedaviniai ir veiklos gair\xc4\x97s. I\xc5\xa1kelti prioritetiniai u\xc5\xbedaviniai, kurie tiesiogiai siejasi su mokslo ir studij\xc5\xb3 sistemai keliamais tikslais.\n_START_SECTION_\nVeikla\n_START_PARAGRAPH_\nLietuvos geograf\xc5\xb3 draugija rengia mokslinius seminarus, pa\xc5\xbeintines mokslines i\xc5\xa1vykas, memorialinius renginius, populiarina geografijos moksl\xc4\x85, telkia geografus aktualiems Lietuvos visuomen\xc4\x97s u\xc5\xbedaviniams spr\xc4\x99sti. Draugijos iniciatyva atlikta ir taikom\xc5\xb3j\xc5\xb3 aplinkos tyrim\xc5\xb3, parengta teis\xc4\x97s akt\xc5\xb3. Kartu su Geologijos ir geografijos institutu draugija leid\xc5\xbeia periodin\xc4\xaf mokslo leidin\xc4\xaf \xe2\x80\x9eAnnales Geographicae\xe2\x80\x9c (Geografijos metra\xc5\xa1tis). Remia kitus geografijos mokslo leidinius. 1999\xc2\xa0m. Lietuvos geograf\xc5\xb3 draugija sureng\xc4\x97 II Nacionalin\xc4\xaf Lietuvos geograf\xc5\xb3 kongres\xc4\x85. (2007\xc2\xa0m.) vykd\xc4\x97 ekspedicij\xc4\x85 Nerimi grafo K. Ti\xc5\xa1kevi\xc4\x8diui kelionei atminti. Nuolat vykdomos kitos pa\xc5\xbeintin\xc4\x97s kelion\xc4\x97s, \xc5\xbeygiai ir ekskursijos, organizuojamos talkos Europos draustinyje (rastas ir pastatytas Europos centre a\xc5\xa1tuoni\xc5\xb3 ton\xc5\xb3 akmuo, kuris simbolizuoja Europos centr\xc4\x85). 2010\xc2\xa0m. vyko Draugijos orangizuotas Lietuvos geograf\xc5\xb3 forumas \xe2\x80\x9eGeografijos mokslas Lietuvoje: darbai ir perspektyvos\xe2\x80\x9c. Forume diskutavo geografai, atsaking\xc5\xb3 mokslo ir studij\xc5\xb3 institucij\xc5\xb3 atstovai, parengta rezoliucija. Forumo metu pamin\xc4\x97ta ilgame\xc4\x8dio Draugijos prezidento ir vieno ry\xc5\xa1kiausi\xc5\xb3 \xc5\xa1io laikme\xc4\x8dio geograf\xc5\xb3 (Ri\xc4\x8dardo Baubino, jubiliejin\xc4\x97s gimimo metin\xc4\x97s, pagerbta jo atminimas bei aptarta jo darbai ir id\xc4\x97jos. Draugija turi daugiau kaip 300 nari\xc5\xb3 (2010\xc2\xa0m.)._NEWLINE_1989\xc2\xa0m. atkurta Lietuvos geograf\xc5\xb3 draugija \xc4\xafsteig\xc4\x97 K. Pak\xc5\xa1to medal\xc4\xaf, kuriuo nuo 1998\xc2\xa0m. apdovanojami labiausiai nusipeln\xc4\x99 geografijos mokslui asmenys.'